**I Z V J E Š T A J**

o sprovedenoj javnoj raspravi o

Nacrtu odluke o utvrđivanju minimalne cijene zakupa zemljišta u imovini Glavnog grada – Podgorice za postavljanje privremenih objekata

Zaključkom, broj 01-018/20-4280 od 01.07.2020.godine, gradonačelnik Glavnog grada Podgorice je utvrdio Nacrt odluke o načinu utvrđivanja minimalne cijene zakupa zemljišta u imovini Glavnog grada – Podgorice za postavljanje privremenih objekata i Program javne rasprave, u trajanju od 15 dana, počev od 02.07.2020.godine.

U skladu sa Programom javne rasprave, Nacrt je objavljen kao podlistak u dnevnom listu ,,Pobjeda“ i na internet sajtu Glavnog grada Podgorice. Takođe je dostavljen odbornicima Skupštine Glavnog grada, opštini u okviru Glavnog grada – Golubovci, mjesnim zajednicama Glavnog grada i nevladinom sektoru preko CRNVO.

Javna rasprava trajala je počev od 02.07.2020. godine zaključno sa 16.07.2020. godine.

Javnu raspravu u elektronskoj, pisanoj i usmenoj formi sprovela je Direkcija za imovinu. U toku rasprave građanima i ostalim učesnicima data je mogućnost pisanog, elektronskog i usmenog izjašnjavanja i ocjenjivanja njene uspješnosti i kvaliteta putem evaluacionih listića.

Javna rasprava u elektronskoj formi organizovana je putem dostavljanja elektronskih primjedbi, predloga i sugestija građana i drugih učesnika na e-mail direkcija.imovina@podgorica.me, u toku cjelokupnog perioda predviđenog za javnu raspravu.

Javna rasprava u pisanoj formi organizovana je putem dostavljanja pisanih primjedbi, prijedloga i sugestija građana i drugih učesnika na adresu Direkcije za imovinu.

Centralna javna rasprava u usmenoj formi održana je u zgradi Skupštine Glavnog grada – Podgorice, sala na II spratu, dana 09.07.2020. godine sa početkom u 10 časova.

Na centralnoj javnoj raspravi bilo je 5 učesnika.

Na centralnoj javnoj raspravi direktor Direkcije za imovinu je upoznao prisutne sa predloženim nacrtom odluke, razlozima za donošenje odluke, načinima i rokovima davanja primjedbi, predloga i sugestija.

Tokom javne rasprave popunjeno je 5 evaluacionih listića za ocjenu kvaliteta i uspješnosti javne rasprave.

Prosječna ocjena kvaliteta javne rasprave, na skali od 1 do 5, bila je 5, kao i prosječna ocjena uspješnosti.

**PRIMJEDBE, PREDLOZI I SUGESTIJE**

U toku trajanja javne rasprave, putem e-maila pristigli su sljedeći prijedlozi:

1. Mato Radovanović predlaže da minimalna cijena zakupa zemljišta za postavljanje privremenih objekata za period od jedne godine, za sportske i sportsko-rekreativne objekte bude 1% od utvrđene vrijednosti zemljišta.

***Stav obrađivača:*** U cilju razvoja sporta kao djelatnosti od javnog interesa Glavni grad je u proteklom periodu, pored finansijskih sredstava, u brojnim slučajevima, sportskim savezima, sportskim organizacijama i klubovima, ustupio bez naknade nepokretnosti (kancelarijske i druge prostore, kao i zemljište za sportske objekte).

U konkretnom slučaju je za zakup zainteresovanom licu predviđen obračun zakupnine u petostruko manjem iznosu nego za druge privremene objekte, što se cijeni sasvim dovoljnim umanjenjem.

* Takođe, predlaže i smanjenje minimalne cijene zakupa zemljišta za postavljanje ostalih privremenih objekata u iznosu od predloženih 15% na 10% od utvrđene vrijednosti zemljišta.

***Stav obrađivača:*** Ostali privremeni objekti, odnosno lokacije su minimalnih površina (mnoge i ispod 10m2), tako da se cijeni da je rješenje u nacrtu odluke realno i objektivno. Eventualne olakšice nadležnih organa povodom pandemije Covid19 će se svakako ispoštovati za utvrđeni period.

* Dalje navodi, da su odlukom o donošenju programa privremenih objekata na teritoriji Glavnog grada Podgorice predviđeni privremeni objekti namijenjeni za potrebe uređenih kupališta (kabine za presvlačenje, plažni tuševi, pokretna toaletna kabina i dr.), te smatra da minimalna cijena zakupa treba da bude 1% od utvrđene vrijednosti zemljišta.

***Stav obrađivača:*** U toku je postupak usvajanja Programa privremenih objekata na teritoriji Glavnog grada – Podgorice, kojim će se pored ostalog utvrditi bliži uslovi, vrste privremenih objekata i lokacije za iste, a time i predmet zakupa.

1. Stefan Jovanović navodi da kao potencijalni investitor smatra da je cijena zakupa zemljišta za ostale privremene objekte od 15% od tržišne vrijednosti izuzetno visoka, te vjeruje da bi realna, odnosno pristupačna cijena zakupa bila 6-7% od utvrđene vrijednosti zemljišta.

***Stav obrađivača:*** Programom privremenih objekata na teritoriji Glavnog grada – Podgorice čiji je postupak usvajanja u toku, lokacije za postavljanje ostalih privremenih objekata su značajno manje površine u odnosu na površine koje se daju u zakup za sportske aktivnosti. Imajući u vidu i da se na lokacijama koje su namijenjene za postavljanje ostalih privremenih objekata obavlja privredna djelatnostto se rješenje u nacrtu odluke o cijeni zakupa od 15% od utvrđene vrijednosti zemljišta, smatra realno i objektivno. Takođe napominjemo da će seeventualne olakšice nadležnih organa povodom pandemije Covid19 svakako ispoštovati za utvrđeni period.

**DIREKCIJA ZA IMOVINU**